McKinsey sê jammer oor R1 miljard van EskomKevin Sneader, wêreldwye besturende vennoot van die internasionale konsultantefirma McKinsey. Foto: www.mckinsey.co Kevin Sneader, wêreldwye besturende vennoot van die internasionale konsultantefirma McKinsey, het Maandag om verskoning gevra dat die maatskappy Eskom te veel laat betaal het in ŉ omstrede ooreenkoms van byna R1 miljard wat met die staatskapingskandaal verbind word. Financial Times het berig Sneader het die verskoning in ŉ toespraak by die Gibs-sakeskool in Johannesburg gemaak. Hy het erken McKinsey het Eskom te veel vir sy dienste gevra en die sage te lank laat uitrek. “Die fooi was daarop gerig om ons belegging terug te kry eerder as wat dit gestrook het met Eskom se situasie. In daardie konteks was die fooi te hoog. Dit moes nie gebeur het nie.” Sneader het gesê McKinsey wil sy “opregte verskoning” oor die debakel uitspreek. Die verskoning kom nadat McKinsey in ŉ skikking ingestem het om die R1 miljard aan Eskom terug te betaal. Die firma het egter beklemtoon die terugbetaling is geensins ŉ erkenning van skuld nie. Eskom het destyds die geld aan McKinsey betaal vir werk wat gedoen is aan ŉ omkeerprogram. ŉ Ondersoek is daarna van stapel gestuur om te bepaal of McKinsey willens en wetens geld van die kragvoorsiener na Trillian herlei het as ŉ manier om die kontrak met Eskom te verseker. Volgens Financial Times het Sneader gesê McKinsey het versuim om die volle omvang van die Suid-Afrikaanse publiek se woede in ag te neem oor die staatskapingskandaal waarin miljarde rande van staatsinstansies na maatskappye met bande met die Gupta-familie herlei is. Die Gupta-maatskappy Trillian was die verskaffersontwikkelingsvennoot vir McKinsey. Trillian het meer as ŉ halfmiljard rand in die sak gesteek met die Eskom-kontrak. Die verhouding tussen Trillian en McKinsey is in Maart 2016 beëindig. “Om doodeerlik te wees, ons was te ver verwyderd om die toenemende woede in Suid-Afrika te verstaan,” het Sneader gesê. McKinsey het egter nie die rente terugbetaal wat hy op die fooi gehef het terwyl ŉ regsgeding oor die betaling aan die gang was nie.